**Gépészmérnöki szak hallgatói elégedettség értékelése 2022**

A gépészmérnöki szak hallgatói a korábbi évek gyakorlatának megfelelően a megadott szempontrendszer szerint értékelték a gépészmérnöki szakot. A hallgatók 23%-a (20 fő) töltötte ki a kérdőívet. Az előző évi méréshez képest csökkent a felmérésben résztvevő, levelező hallgatók aránya, 25 %-ra (2021-ban 31% volt).

1. **A szakon folyó oktatás színvonala**

***A hallgatói megítélés az előző évhez képest kevésbé kedvező***. A hallgatók majdnem fele, 45%-a szerint megfelelő az oktatás színvonala (2021-ben 68% vélekedett így). Továbbá nőtt azok száma, akik a képzés színvonalát erősen hullámzónak tartják, 25%-ra (2021-ban 15,8%volt). Számottevően nőtt azonban azok száma, akik szerint magas színvonalú oktatás folyik, 25%-ra (2021-ben 15,8% volt). ***Összességében a pozitívan nyilatkozó hallgatók aránya 70%.***

1. **A leginkább fejlesztett képességek**

A szakon folyó képzés a hallgatók megítélése szerint leginkább az önálló tanulási készség megszerzésének képességét (79%-ról 70%-ra csökkent) és a lexikális tudásukat (60%-ról 55%-ra csökkent), valamint a gondolkodásukat (53%-ról 55%-ra nőtt) fejlesztette. A ***képzés a*** ***csapatmunkában történő munkavégzést*** (***16%-ról 45%-ra nőtt!)*** ***jelentősen fejlesztette*** - tehát ***eredményesek voltak az előző tanévben bevezetett intézkedések , (pl. alk. techn. feladatok kiadása csoportmunkában való megoldásra, csoportos problémamegoldás***, stb), azonban ezeket a készségeket továbbra is ***fejleszteni kell***! Kevesebben érzik most úgy, hogy megfelelően tudják a megszerzett tudást alkalmazni (47%-ról 30%-ra csökkent), illetve a kreativitásuk fejlődéséhez a képzés hasonló arányban járult hozzá (30% továbbra is). Úgy vélik, hogy a ***kommunikációs készségüket a képzés a korábbinál jobban fejleszti*** (16%-ról 35%-ra nőtt). A tolerancia nőtt (16%-ról 20%-ra), viszont ***csökkent a vitakészségük*** (11%-ról 10%-ra), valamint ***az önkifejezési képességük is*** (21%ról 10 %-ra), tehát ezen kompetenciákat a szakon jobban kell fejlesztenünk.

1. **Az oktatók szakmai felkészültsége**

***Az oktatók szakmai felkészültségének hallgatói megítélése az előző évhez képest rosszabb lett***. A kiemelkedő minősítés 32%ról 20%-ra csökkent, a megfelelő minősítés 63%-ról 50%-ra csökkent, az egyénenként erősen változó megítélés 5%-ról 30%-ra nőtt. ***Összességében a hallgatói pozitív megítélés aránya 70%.***

1. **Tantárgyi követelményrendszer**

***A tantárgyi követelményrendszer hallgatói megítélése kissé rosszabb lett***. Magasnak, de teljesíthetőnek tartja a hallgatók 25%-a (2021:47%), reálisnak, a közvetített tananyaggal arányosnak tartja a követelményeket a hallgatók 40%-a (2021:40%) és 35%-uk tartja a követelményeket magasnak, illetve nagyon nehezen teljesíthetőnek (2021-ban ez az arány még 21% volt). ***Összességében a pozitív megítélés 65%-osnak tekinthető***.

1. **Az oktatók és hallgatók viszonya**

***Az oktatók és hallgató viszonyát továbbra is a kölcsönös tisztelet és megbecsülés jellemzi*** (2021: 4,95; 2022: 4,75 ), valamint a segítségnyújtás és konzultációs lehetőségek biztosítása (2021:4,83; 2022:4,3), bár ***a hallgatók ezzel kapcsolatos elégedettsége kissé csökkent***.

1. **Gyakorlati képzés**

***A szakhoz kapcsolódó gyakorlati képzést a hallgatók csaknem fele jól szervezettnek, átgondoltnak, naprakész tudást biztosítónak tartja*** (2021: 63%; 2022: 45%). ***Nőtt azonban azok aránya***, 31%-ról 45%-ra, ***akik szerint jól szervezett, de elavult tudást közvetít***. Kisebb arányban ugyan, de voltak olyan hallgatók, akik szerint a gyakorlati képzés rosszul szervezett és nem tölti be funkcióját (2021: 0%; 2022: 10%).

1. **Infrastruktúra**

Legjobbnak minősítették a hallgatók az akadálymentesítés minőségét (2021: 4,71; 2022:4,85), a könyvtári szolgáltatásokat (2021: 4,63; 2022: 4,2), a gyakorlótermek biztosítását (2021: 4,39; 2022: 4,63) a tantermek felszereltségét (2021: 4,5; 2022: 4,25). Romlott a megítélése az internet elérhetőségének (2021: 4,47; 2022: 4,11), a laborok és műhelyek felszereltségének (2021: 4,87; 2022: 3,95), az oktatástechnika fejlesztésének (4,68-ról 3,85-re), a jegyzetellátottságnak (4,47-ről 3,89-re), ill. a számítógépek elérhetőségének (4-ről 3,72-re). ***Összességében elmondható, hogy az infrastruktúra fejlesztésével kapcsolatos hallgatói elégedettség csökkent.*** .

1. **A szak által szervezett tanulmányutak**

***Kissé nőtt a szak által szervezett tanulmányutakkal teljesen elégedett hallgatók száma*** 32%-ról 40%-ra, és csökkent azok aránya (26%-ról 25%-ra), akik szerint kevés hallgató számára biztosítanak ilyen lehetőségeket. Csökkent jelentősen azok aránya, akik szerint nem elérhetők ezek a lehetőségek, (2021: 15%; 2022: 5%).

1. **Intézeti adminisztráció**

***Az intézeti adminisztráció hallgatói megítélése az előző évekhez képest romlott, kedvezően alakult***, 3,9-4,6-ig terjedő értékelést kapott (előző évben is 4,52-4,8 volt).

1. **Kreditek és órarend**

Romlott a kreditek elismertetésének hallgatói megítélése (2021: 4,6-4,9; 2202: 4,2-4,25) valamint az órarend rugalmas átalakítására vonatkozó is (2021: 4,53; 2022: 4,18).

1. **A szak megítélése**

***A szak hírnevének hallgatói megítélése kissé romlott*** (4,42-ről 4,2-re), ***piacképességének értékelése*** (4,63-ról 4,7-re) ***javult, és elhelyezkedési esélyeiket is a hallgatók 2022-ben is jónak tartották*** (2021:4,74; 2022: 4,5).

1. **Elhelyezkedési szándék**

***A kérdőívet kitöltő hallgatók (95%-a) gépészmérnökként szeretne elhelyezkedni***, az előző évben valamennyi hallgató ezen a mérnöki pályán képzelte el a jövőjét (100%-a).

**A hallgatói vélemények alapján megfogalmazott javaslatok az intézeti vezetés felé:**

* A gyakorlati képzés feltételeinek javítására új együttműködési megállapodások megkötése jól felszerelt, korszerű technológiákat alkalmazó ipari üzemekkel (duális képzést folytató cégekkel);
* A duális és a kooperatív képzés továbbfejlesztése (cégek számának növelése, új típusú együttműködések – tantervek, tantárgyi programok készítésébe való bevonásuk, ipari szakemberek bevonása az elméleti és a gyakorlati képzésbe, üzemi témák feldolgozása (TDK, szakdolgozat, alkalmazástechnikai feladatok), üzemi tantárgyi segédletek, szemléltető eszközök készítése, stb.);
* A képzés gyakorlatiasabbá tétele (nagyobb óraszámú gyakorlati képzés, üzemi gyakorlatból átvett alkalmazástechnikai feladatok kiadása, stb.), amelyre az új KKK-szerinti tanterv 2017/18. tanévtől felmenő rendszerben lehetőséget biztosít;
* Még több projektfeladat, a csapatmunkára való felkészítés minél több tárgyból;
* Szakmai konferenciák szervezése hallgatók bevonásával, hallgatók részvételének biztosítása szakmai rendezvényeken;
* Hallgatók országos és nemzetközi versenyekre való felkészítésének támogatása (Pneumobil, Elektromobil, Bosch; CAD/CAM programozó verseny, hegesztési verseny, Nyírbátori mérnökliga verseny, stb.);
* Üzemlátogatások (duális cégeknél) számának növelése, szakmai tanulmányi kirándulások szervezése szakmai tárgyakból, új helyszíneken;
* Cégbemutatók szervezése (állásbörze, cégek bemutatkozása, álláslehetőségek közvetítése);
* Külső cégek meghívása szakmai előadások megtartása (pl.: Seroplast Kft., Contitech Kft.), ipari újdonságok megismertetése, innovációs délutánok szervezése;
* Oktatók szakmai konferenciákon, továbbképzéseken való részvételének nagyobb arányban történő biztosítása – pályázati lehetőségek kiaknázásával;
* Oktatási infrastruktúra, internetelérés fejlesztése pályázati támogatással;
* Jegyzetírás ösztönzése, jegyzetkiadás feltételrendszerének javítása pályázati támogatással;
* Ceepus, Erasmus hallgatói mobilitások ösztönzése, segítése.
* Az oktatók felkészültségének javítása továbbképzések szervezésével.

Nyíregyháza, 2022. július 15.

Dr. Szigeti Ferenc

gépészmérnöki szak felelőse